Der er lagt op til et opgør mellem by og land i blå blok. Det kan skabe plads til et nyt liberalt parti.

Lars Løkke Rasmussen er tavs. Bortset fra at han har offentliggjort sin vision for partiets fremtid. Den indeholder blandt andet ønsket om at genvinde nøglerne til statsministeriet.

Jeg tror, at tidligere statsminister Lars Løkke Rasmussen stifter et nyt parti. Og det er formodentlig derfor, han offentliggjorde sine visioner.

Det nye parti vil nok blive af mere urban karakter, end Venstre er. Det kan gøre op med de splittelser, der er i Venstre mellem land og by. Og han vil nok ønske at skabe plads til ambitioner for hele den danske stat.

Der kan være åbenlyse fordele ved at bekende kulør og erkende, at Venstre er blevet for mudret til at være klar i mælet om centrale områder i samfundet. Det er kommet til at handle om at please og inddrage, som jo ikke er Løkkes stærke side. Men kan han få lov til at gøre det, som han er bedst til, så vil han gå efter det.

Lars Løkke Rasmussen er ikke typen, der lader sig begrave med en fiasko. Han er et politisk dyr. Han kommer igen. Den proces er allerede i gang, tror jeg.

Lige nu krakelerer lokale Venstre-bestyrelser. Af flere årsager føler flere sig ikke længere hjemme i partiet Venstre.



Spørgsmålet er, om et nyt Løkke-parti kan få blå vælgere til at føle sig hjemme. Det har i hvert fald potentiale at bekende kulør. Man kan ikke please alle, hvis man vil forandringer. Et urbant parti med en klar retning kan måske bane vejen for et nyt blåt landskab.

Løkke har en tredjedel af folketingsgruppen som klare støtter. Det åbner mulighed for at etablere et nyt parti her i begyndelsen af den nye folketingsperiode.

Har man fulgt debatten på Facebook og Twitter, er man ikke i tvivl. Der er lagt op til et opgør mellem by og land i blå blok.

Det er næppe muligt at ændre Venstre. Men måske er der plads til et nyt liberalt parti med et bredere udsyn – herunder på rigsfællesskabet.